樂章五曲  其二
作者：李復
朝代：宋

paragraphs: 海日上天破苦霧，散香釃酒巫進舞，神在琵琶弦上語。
載鸞旂，伐鼉鼓，驅豐隆，笑玉女，小雨班班點飛土。
駕文螭兮張翠羽，蘭爲旌兮桂爲斧。
神車出兮青山空，留應龍兮守山宮。
古烟蒼蒼封寒松，流水濺濺山重重。
促前導兮走輕雷，駐清馭兮雲低回。
石壇漠漠風幃開，鄉人奠拜神君來。